**Κόνιτσα 08/03/2021**

**ΔΕΛΤΙΟ ΤΥΠΟΥ**

**ΠΕΡΙ ΤΟΠΟΘΕΤΗΣΗΣ ΤΟΥ ΑΓΑΛΜΑΤΟΣ ΤΗΣ ΒΑΣΙΛΙΣΣΑΣ ΦΡΕΙΔΕΡΙΚΗΣ ΣΤΗΝ ΚΟΝΙΤΣΑ**.

Αγαπητοί συνδημότες και συνδημότισσες,

Στην τηλεοπτική συνέντευξή του στον τηλεοπτικό σταθμό Ήπειρος TV1 στις 2/03/2021 ο Δήμαρχος αναφέρθηκε μεταξύ άλλων και στην τοποθέτηση του αγάλματος (γλυπτού συμπλέγματος) της Βασίλισσας Φρειδερίκης, το οποίο έχει φιλοτεχνήσει ο σπουδαίος Έλληνας γλύπτης Μιχάλης Τόμπρος, καθηγητής της Ανώτατης Σχολής Καλών Τεχνών και Ακαδημαϊκός.

Το γλυπτό τοποθετήθηκε στην κεντρική πλατεία της Κόνιτσας το 1953 και αποσύρθηκε από τη Χούντα. Έκτοτε βρίσκεται σε αποθηκευτικό χώρο δημόσιου φορέα και έχει ζητηθεί εγγράφως να μεταφερθεί σε ιδιόκτητο χώρο του Δήμου.

Προς ενημέρωσή σας, το θέμα της επανατοποθέτησης ετέθη στην 18η Συνεδρίαση του Δημοτικού Συμβουλίου τις 7/12/2012 από τον τότε Δήμαρχο κ. Παναγιώτη Γαργάλα. Εισηγήτρια, με εμπεριστατωμένη εισήγηση, ήταν η Αντιδήμαρχος Πολιτισμού κυρία Κατερίνα Τσούβαλη, η οποία έθεσε το θέμα στη σωστή βάση. Η εισήγησή της ήταν να τοποθετηθεί το γλυπτό στο προαύλιο του Κέντρου Υγείας, ενώ ο τότε Δήμαρχος πρότεινε ως πιο κατάλληλο τον χώρο έξω από το Γυμνάσιο Κόνιτσας.

Η συντριπτική πλειοψηφία των δημοτικών συμβούλων όλων των παρατάξεων τάχθηκε υπέρ της τοποθέτησης. Δυστυχώς, λόγω φραστικών επεισοδίων ελάχιστων μελών του Δημοτικού Συμβουλίου, το θέμα ανεβλήθη.

Ο Δήμαρχος δεν πρόκειται να υποκύψει στην τρομοκρατία ιδεολογικών χώρων ένθεν και ένθεν. Στη συγκεκριμένη συνέντευξη δεν ανέφερε ότι το άγαλμα πρέπει να τοποθετηθεί στην Κεντρική Πλατεία της Κόνιτσας, όπως διέδωσαν πολιτειακοί παράγοντες με δημοσιεύματά τους και ορισμένοι πολίτες, που προφανώς δεν την άκουσαν. Επομένως, κάποιοι χρησιμοποιούν ανακρίβειες για να συσπειρώσουν πολιτικούς χώρους και ψευδώς αναφέρουν, ότι ασκείται πίεση στον Δήμαρχο από κύκλους για την εν λόγω τοποθέτηση.

Επιπλέον, να σας γνωστοποιήσουμε ότι επώνυμοι καθηγητές Σχολών Καλών Τεχνών, επώνυμοι γλύπτες, που συμμετείχαν και στο συμπόσιο γλυπτικής, το οποίο διοργανώθηκε στην Κόνιτσα το 1995 επί δημαρχίας Πρόδρομου Χατζηεφραιμίδη, καθώς επίσης και πολλοί Κονιτσιώτες ανεξαρτήτως πολιτικών ιδεολογιών, έχουν επικοινωνήσει μαζί μας και θέτουν το ζήτημα της τοποθέτησης του γλυπτού συμπλέγματος για ιστορικούς, καλλιτεχνικούς λόγους, αλλά και για τουριστικούς λόγους.

Αγαπητοί φίλοι και φίλες,

Μέριμνα του Δημάρχου πάνω από όλα αποτελεί το καλό της τοπικής κοινωνίας. Κινείται με σεβασμό προς την ιδεολογία όλων των συνδημοτών, χωρίς αγκυλώσεις και πιέσεις. Η θέση για την αξιοποίηση - τοποθέτηση του εν λόγω αγάλματος (χωρίς να αναφερθεί ποτέ συγκεκριμένος χώρος, κάτι που προϋποθέτει συλλογική απόφαση), είναι προσωπική και έχει διατυπωθεί πριν πολλά χρόνια, δεδομένης και της καλλιτεχνικής του αξίας.

Με το δημοψήφισμα του 1974 επί πρωθυπουργίας Κων/νου Καραμανλή το πολιτειακό θέμα έχει λήξει. Ως ελεύθεροι πολίτες σε μια δημοκρατική κοινωνία έχουμε υποχρέωση να διατηρούμε την ιστορική μνήμη και να αναδεικνύουμε όλα τα ιστορικά δεδομένα της περιοχής (προϊστορικά, βυζαντινά, οθωμανικά, νεότερα), χωρίς να καλλιεργούνται μισαλλόδοξες απόψεις και πάθη.

Δεδομένου ότι όλοι πρέπει να ενδιαφερόμαστε για το καλό του τόπου, είμαστε αποφασισμένοι να προχωρήσουμε με γνώμονα την αξιοπρέπεια, το όραμα για ένα καλύτερο αύριο και την ανιδιοτελή αγάπη για την περιοχή μας.

Από το Γραφείο Δημάρχου